Foto’s: Netcare-slagoffers met kruise, bome herdenk(Foto: Verskaf) Die vyf mense wat verlede week in ŉ helikopterongeluk in die Bergville-omgewing in KwaZulu-Natal gesterf het, “was op ŉ genadesending om God se heilige werk te doen en lewens te red”. Só het Richard Friedland, uitvoerende hoof van Netcare, Woensdag tydens ŉ privaat seremonie op die ongelukstoneel in ŉ veld naby Winterton gesê. Familie en kollegas van dr. Kgopotso Rudolph Mononyane, ŉ narkotiseur, dr. Curnick Siyabonga (Sia) Mahlangu, ŉ kardiotorakale chirurg, Mpho Xaba, ŉ spesialisteaterverpleegster, Sinjin Joshua Farrance, ŉ gevorderde lewensondersteuningsparamedikus, en die vlieënier, Mark Stoxwreiter, het Woensdag in ŉ konvooi vanuit Johannesburg na die ongelukstoneel gery waar vyf wit kruise en vyf inheemse bome ter ere van hul geliefdes geplant is. “Op hierdie heilige grond is hul heldhaftige en merkwaardige lewe kortgeknip en bly daar ŉ gapende leemte,” het Friedland gesê. “Hierdie vyf onbaatsugtige en buitengewone mense was op ŉ genadesending om God se heilige werk te doen en lewens te red. Dit was hul roeping en doel. Daar is geen groter daad van die mensdom as om jou lewe te verloor deur die lewe van ŉ ander te red nie. Ons weet dat God goeie mense gebruik om groot dinge te doen en ons hoef nie verder te kyk as hierdie jong, talentvolle, buitengewone mense wat verpersoonlik wat dit beteken om ŉ held te wees nie.” ŉ Waterbessieboom, blompeerboom, olienhoutboom, pambatieboom en witpeerboom is op die toneel geplant as lewende gedenkteken om die vyf “uiteenlopende en geliefde individue” voor te stel, het David Stanton, hoof van die afdeling klinies en opvoedkunde by Netcare 911, op die toneel verduidelik. “Hulle sal elke seisoen aanhou groei en blom om hul herinneringe en lewe te herdenk. Bome gee lewe in baie vorme, soos voedsel, skuiling, suurstof en medisyne, en word in baie kulture as geestelik belangrik beskou en dikwels vereer. “Hierdie belangrike bome sal hier groei en floreer en skaduwee en kos gee vir almal wat dit besoek. Hierdie bome wat hier geplant word, is ware lewende dinge en dien as groeiende gedenkteken vir die lewe van ons vyf dapper helde,” het Stanton gesê.